Optimism absurd 


Eu sper să ducem viaţă bună 
Şi sunt convins că s-ar putea 
Cu zece mii de lei pe lună, 
Dar, câţi vom... poposi pe ea?! 


Molimă 


Azi, la noi, precum se vede, 
Din sindromuri, mai modern, 
Nu e SIDA, cum s-ar crede 
Ci, e boala... pe Guvern! 


Tratament intensiv 


La munte s-a tratat cu zel, 

În pat zăcând mai toată luna, 
La Babe n-a urcat defel 
C-avuse... chiar în vilă una! 


Invazia detergenţilor 


Fraţi români, nu mai fiţi trişti, 
Căci, prin jalnicele pieţe, 
Bravii noştri-afacerişti 

Fac orice... să ne curețe! 


Griji 


La ciorap cu nici un chior, 

Şi cu sănătatea-n pană, 

Nu mi-e teamă c-am să mor, 
Dar, mi-e frică... de pomană! 


Turcul, precum umoriştii 


Pe turistă, floare-n lege, 
Turcul, gata ca o piază, 
Cum ajunge, o culege 
După care-o... prelucrează! 


Apropos de covrigi 


Chiar că nu mai eşti în stare 
Ce să crezi la o adică: 
Prețul e mereu mai mare, 
Gaura e tot mai mică! 


Politica la zi 


Mulţi se-nfig, umflându-şi pieptul, 
Să dea ţării-o față clară: 

Unii-o taie pe de-a dreptul, 
Alţii-o taie scurt... din ţară! 


Trenul, cât jumătate din salariul lunar: 


La peronul de plecare 

Nu te hotărăşti defel, 

Căci îţi vine-n disperare 
Nu să pleci... să faci ca el. 


Mafia bate ziariştii: 


Respectând cumva fair-play-ul 
Când se bat păstrează pragul: 
Ziariştii cu condeiul, 
Mafioţii... cu ciomagul. 


Găinile sunt mai deştepte 
decât se credea: 


Când românul bate calea 
Cine poate să susțină 
Că-n afaceri şi-alte alea 

E mai... prost ca o găină?! 


Criza economică scurtează penisul: 


Criza asta nesătulă 

Este musai să se dreagă 

Ca măcar această sculă 

Să ne mai... rămână-ntreagă. 


Preţul benzinei mereu în creştere: 


Strigă-n crâşmă moş Dumitru 
Afumat cu tescovină: 

De ce-mi ceri atât pe litru 

Că doar n-am băut benzină. 


Coaliții pe micul ecran: 


Până nu veni Crăciunul 
Fără multă tevatură 

Ne dădeau pe câte unul, 
Azi ni-i dau... la legătură. 


Candidaţilor care promit de toate: 


Pe băieţii-aceştia frate 

Am să-i rad fără săpun 
Cum se vede-avem de toate 
Şi abia acuma spun. 


După caz: 


Vine-n noaptea de Crăciun 
Liber, prompt şi fără pilă, 
Pentru unii moş Crăciun, 
Pentru alţii... moş Gerilă. 


